Γ.Κ.

Καταρρακτώδης ήταν η... βροχή τροπολογιών και προσθηκών στο αναπτυξιακό νομοσχέδιο χθες, καθώς μέχρι το βράδυ είχαν προστεθεί πάνω από 20 άρθρα στα 213 του κατατεθειμένου νομοσχεδίου, το οποίο είχε ξεκινήσει τον προηγούμενο μήνα από τον... ταπεινό αριθμό των μόλις 85 άρθρων.

Στην τελική εκδοχή των 234 άρθρων και των περίπου 1.000 σελίδων, μαζί με τις αιτιολογικές εκθέσεις και τα λοιπά συνοδευτικά κείμενα, το νομοσχέδιο θυμίζει τις καλύτερες μέρες των μνημονίων. Οι τροπολογίες προέρχονται σχεδόν από τα μισά υπουργεία και ορισμένες είναι... πολιτικά άοσμες, άλλες ωστόσο μυρίζουν εξυπηρετήσεις και διευκολύνσεις.

Στην πρώτη ομάδα 8 τροπολογιών που συνυπογράφουν ο υπουργός Ανάπτυξης, με τον υπουργό Οικονομικών και τον υπουργό Μεταφορών, περιλαμβάνεται η περαιτέρω διεύρυνση των λεγόμενων «Στρατηγικών Επενδύσεων», που βάσει του πρώτου άρθρου του νομοσχεδίου αντιμετωπίζονται ευνοϊκά, με κραυγαλέες παρεκκλίσεις από την πολεοδομική και περιβαλλοντική νομοθεσία.

Με τη νέα τροπολογία χαλαρώνουν οι προϋποθέσεις και μειώνονται τα όρια στον προϋπολογισμό και στον ελάχιστο αριθμό νέων θέσεων εργασίας που προέβλεπε ο Ν. 4608/2019 για να χαρακτηριστεί μια επένδυση «Στρατηγική» ή να ενταχθεί στις λεγόμενες «Εμβληματικές Επενδύσεις».

Η διεύρυνση αφορά τουριστικές επενδύσεις, για τις οποίες αρκεί προϋπολογισμός 50 εκατ. με 100 θέσεις εργασίας, ενώ για προϋπολογισμό άνω των 100 εκατ. καταργείται η προϋπόθεση των ελάχιστων θέσεων εργασίας. Ανάλογη υποβάθμιση των προϋποθέσεων προβλέπεται και στην ένταξη τουριστικών επιχειρηματικών σχεδίων για ξενοδοχεία συνιδιοκτησίας στις κρατικές ενισχύσεις.

Εξυπηρέτηση απροσδιόριστης σκοπιμότητας αποτελεί και η τροπολογία με την οποία επιμηκύνεται από την τριετία στην τετραετία ο χρόνος διεξαγωγής εκλογών στο Οικονομικό Επιμελητήριο Ελλάδος, του οποίου η νυν ηγεσία είναι εξαιρετικά φιλική προς την κυβέρνηση. Ανάλογη επιμήκυνση θητείας σε τετραετία προβλέπεται με άλλη τροπολογία και για το Τεχνικό Επιμελητήριο.